Retningslinjer for behandling av søknader om fritak, rabatt eller endring av abonnement – renovasjon og slamtømming.
 
Kapittel 1 Formål 
1.1 Formålet med retningslinjene er å 
· synliggjøre krav til søknad og saksbehandling 
· gi saksbehandlere et faglig grunnlag for å fatte forsvarlige vedtak og sikre en ensartet praksis  

 
Kapittel 2 Rettslig grunnlag og virkeområde 
2.1 Retningslinjene gjelder for alle som søker om fritak fra/reduksjon av renovasjonsavgift eller avgift for slamtømming i Rana kommune. De er fastsatt med hjemmel i renovasjonsforskriften § 20. Rettslig grunnlag er den til enhver tid gjeldende forskrift om renovasjon for Hemnes, Lurøy, Nesna, Rana, Rødøy og Træna kommune, Nordland (videre omtalt som renovasjonsforskriften).

2.2 Renovasjonsordningen omfatter den lovpålagte innsamlingen av husholdningsavfall i kommunen. Ordningen gjelder for alle bebygde eiendommer, inkludert fritidseiendommer. 

2.3 Reglene i forurensningsloven § 30 om kommunal avfallsinnsamling og § 34 om avfallsgebyrer gjelder også for slamtømming. 

2.4 Grunnlaget for renovasjonsgebyret er eiendomsregisteret (matrikkelen).  

2.5 Renovasjonsordningen omfatter ikke avfall fra offentlige eller private virksomheter og institusjoner (næringsavfall). 

 
Kapittel 3 Definisjoner 
3.1 Definisjonene av begrepene som brukes i retningslinjene, fremgår av renovasjonsforskriften. 

 
Kapittel 4 Hvem kan søke  
4.1 Det er bare eier/fester som kan søke om fritak.  

4.2 Dersom eier/fester ikke er i stand til å søke selv, kan andre søke på vegne av eier/fester.  

4.3 Kommunen skal kontrollere at opplysningene i søknaden samsvarer med eiendomsregisteret (matrikkelen). 
 
Kapittel 5 Saksbehandling  
5.1 Den som søker om fritak, rabatt eller endring av abonnement, må bruke søknadsskjemaet «Renovasjon og slamtømming – søknad om fritak, rabatt eller endring av abonnement».

5.2 Søknader som er mangelfulle eller mangler dokumentasjon, blir ikke behandlet før kommunen har mottatt nødvendige opplysninger. 

5.3 Før kommunen behandler saken, skal søknaden sendes til HAF for uttalelse. Dersom HAF ikke uttaler seg innen fristen, behandler kommunen saken uten uttalelse fra HAF.

5.4 Kommunen skal begrunne vedtaket, både ved innvilgelse og avslag. Begrunnelsen skal være i samsvar med forvaltningsloven § 24. 

5.5 Søknaden må sendes i god tid før ønsket fritaksperiode. Fritak gis ikke med tilbakevirkende kraft. Fritak kan tidligst gjelde fra den første dagen i måneden etter at søknaden og nødvendig dokumentasjon er mottatt. 

5.6 Kommunen skal sende kopi av vedtak om fritak til HAF. 

5.7 Kommunen og HAF kan kontrollere om det er grunnlag for fritak. Kontrollen kan gjennomføres ved fysiske tilsyn eller i dialog med den som søker, og kan skje i hele fritaksperioden. 
 
 
Kapittel 6 Klage 
Kommunens vedtak kan påklages etter forvaltningslovens § 28. Klageinstansen er kommunens klagenemnd (Formannskapet).

Mer informasjon om klagerett finnes på kommunens nettsider.  


Kapittel 7 Bolig – vilkår og rammer for fritak 
7.1 Kommunen kan gi fritak fra renovasjonsavgiften dersom boligen er ubebodd i en sammenhengende periode på minst to måneder. Den som søker, må oppgi årsaken til at boligen ikke skal eller ikke kan brukes, og dokumentere dette.   
 
7.2 Kommunen kan gi fritak for en begrenset periode, basert på en konkret vurdering i den enkelte sak. Fritak gis for maksimalt ett år om gangen. Fritak kan gis for maksimalt tre sammenhengende år for samme forhold, regnet fra den dagen fritaket starter. 
Etter tre sammenhengende år kan nytt fritak for samme forhold ikke gis. Det kan likevel gis fritak på annet grunnlag dersom vilkårene er oppfylt.

 
Kapittel 8 Bolig - grunnlag for fritak  
Fritak kan gis dersom vilkårene i kapittel 7 er oppfylt, boligen er ubebodd i fritaksperioden, og ett av følgende forhold foreligger: 
 
8.1 Bygningen skal rives. 
Den som søker på dette grunnlaget, må legge ved kopi av gyldig rivningstillatelse fra kommunen. 
 
8.2 Bygningen er falleferdig, eller det foreligger andre forhold som gjør at den ikke kan brukes til opphold. 
Den som søker, må sende inn bilder som dokumenterer dette. 
Bildene må: 
· være av nyere dato 
· vise bygningen både innvendig og utvendig 
· vise forhold som gjør at bygningen ikke kan brukes til opphold, for eksempel brannskader, skader på konstruksjonen eller tilsvarende forhold. 
· være klare og tydelige 

Kommunen avgjør om bygningen er ubeboelig.  
 
8.3 Boligen kan ikke brukes på grunn av rehabilitering eller ombygging. 
Den som søker, må dokumentere forholdet. 
 
Dersom arbeidene er igangsatt, skal forholdet dokumenteres med bilder.  
Bildene må:  
· være av nyere dato 
· vise boligen både innvendig og utvendig 
· vise forhold som gjør boligen ubeboelig, for eksempel mangler ved grunnleggende funksjoner i boligen 
· være klare og tydelige 

Dersom det søkes fritak før arbeidene er igangsatt, må det dokumenteres hvorfor og i hvilket tidsrom boligen ikke kan brukes, og at arbeidene skal gjennomføres. Dokumentasjonen kan for eksempel være byggetillatelse sammen med annen relevant dokumentasjon, eller bekreftelse fra den som skal utføre arbeidet. 
 
Kommunen avgjør om boligen er ubeboelig.  
 
8.4  Boligen er lagt ut for salg eller salgsprosessen er startet. 
Den som søker, må dokumentere dette. Dokumentasjonen må være av nyere dato og kan for eksempel være: 

· lenke eller skjermbilde av en aktiv og offentlig tilgjengelig annonse på en etablert salgsplattform, for eksempel FINN.no eller tilsvarende 
· oppdragsavtale med eiendomsmegler eller advokat 
 
8.5 Boligen er fraflyttet eller skal fraflyttes fordi eier/fester flytter til institusjon eller tilsvarende. 
Den som søker, må dokumentere at eier/fester har flyttet, eller skal flytte til: 
· sykehjem 
· omsorgsbolig 
 
8.6 Eiendommen er en del av et dødsbo. 
Den som søker, må dokumentere forholdet med skifteattest og oppgi en begrunnelse for hvorfor det søkes fritak. 

Fritak kan gis for inntil seks måneder. Fritaket kan ikke forlenges.
 
8.7 Særlige tilfeller 
I særlige tilfeller kan det etter en konkret vurdering gis fritak der forholdet ikke er omfattet av de øvrige bestemmelsene om fritak. Dette gjelder ikke forhold som etter kapittel 9 ikke gir grunnlag for fritak. 
 
Den som søker, må dokumentere forholdet. 
 
 
Kapittel 9 Bolig – forhold som ikke gir grunnlag for fritak 
Dette kapittelet beskriver forhold som ikke gir grunnlag for å få fritak fra renovasjonsordningen. Fritak forutsetter at vilkårene i kapittel 7 og 8 er oppfylt.
9.1 Sosiale forhold
Det gis ikke fritak på grunn av økonomiske eller personlige forhold hos eier eller fester. Dette gjelder blant annet forhold knyttet til helse, livssituasjon eller andre individuelle behov.

9.2 Forhold ved bruken av boligen, eiendommen eller renovasjonsordningen
Det er ikke tilstrekkelig for å få fritak at boligen:
· står tom
· brukes sjelden eller sporadisk
· genererer lite eller ikke noe avfall
Det er heller ikke tilstrekkelig for å få fritak:
· at eiendommen ikke har egen oppsamlingsenhet
· at avstanden til nærmeste oppsamlingsenhet er lang
· at det er flere boliger på samme eiendom, for eksempel en kårbolig 
 (En kårbolig er et ekstra bolighus på en landbrukseiendom.)
Kapittel 10 Fritidseiendom – vilkår og rammer for fritak 
Kommunen kan i særskilte tilfeller gi fritak for fritidseiendom etter en konkret vurdering i den enkelte sak.  
Dersom vilkårene er oppfylt, kan det gis fritak etter bestemmelsene i kapittel 8.1 og 8.2. 
 
I særlige tilfeller kan fritak også gis etter en konkret vurdering, jf. kapittel 8.7. 

Fritak gis for maksimalt ett år om gangen. Fritak kan gis for maksimalt tre sammenhengende år for samme forhold, regnet fra den dagen fritaket starter. 

Etter tre sammenhengende år kan nytt fritak for samme forhold ikke gis. Det kan likevel gis fritak på annet grunnlag dersom vilkårene er oppfylt.
 
For fritak etter 12.1 og 12.2 gjelder særlige bestemmelser om varighet og fornyelse. 


Kapittel 11 Fritidsbolig – fritak gis normalt ikke
Som hovedregel gir ikke kommunen fritak for fritidsboliger.
11.1 Sosiale forhold
Det gis ikke fritak på grunn av økonomiske eller personlige forhold hos eier eller fester. Dette gjelder blant annet forhold knyttet til helse, livssituasjon eller andre individuelle behov.
11.2 Andre forhold som ikke gir grunnlag for fritak
Hovedregelen om at det ikke gis fritak, gjelder også selv om fritidsboligen for eksempel:
· er i nærheten av eierens/festerens faste bopel 
· ligger på samme eiendom som eierens/festerens bolig 
· ligger avsides, for eksempel på et fjell, en øy eller lignende 
· ikke er isolert 
· står tom 
· er lite eller ikke i bruk 
· genererer lite eller ikke noe avfall
· ligger slik til at det bare er en mindre omvei til oppsamlingsenheten

  
Kapittel 12 Fritidsbolig - fritak  
I enkelte tilfeller kan det likevel gis fritak for fritidsboliger. 

Dette gjelder blant annet når fritak kan gis etter punkt 8.1 (bygningen skal rives), 
8.2 (bygningen er falleferdig eller ikke kan brukes), eller i særlige tilfeller etter punkt 8.7.
Fritak kan også gis etter punkt 12.1 og 12.2.
 
12.1 Fritak ved manglende renovasjonstilbud 
Kommunen kan gi fritak dersom det ikke finnes et renovasjonstilbud for fritidseiendommen. 

Kommunen kontrollerer dette i forbindelse med behandlingen av søknaden. 

Fritaket gis for ett år av gangen. Det må søkes på nytt hvert år så lenge tilbudet mangler.
 
12.2 Kommunen kan gi fritak dersom eier/fester passerer sin faste bopel på vei mellom fritidseiendommen og renovasjonstilbudet. 

Kommunen kontrollerer dette i forbindelse med behandlingen av søknaden. 

Fritak gis for ett år av gangen og må søkes på nytt dersom forholdet fortsatt foreligger. 


Kapittel 13 Fritidsbolig – gebyr  
13.1 Kommunen gir som hovedregel ikke redusert gebyr. Unntak fra hovedregelen fremgår av dette kapitlet. 
 
13.2 Det kan søkes om 50 % rabatt på renovasjonsgebyret dersom eier/fester har mer enn én fritidsbolig i HAF-kommunene. Rabatten gjelder fra og med fritidsbolig nummer to. Det forutsetter at det er de samme personene som eier fritidsboligene. Den som søker, må gi opplysninger som gjør at kommunen kan kontrollere eierskapet. 
 
13.3 Det kan søkes om å endre abonnementet til fritidsrenovasjon dersom en bolig ikke brukes til fast beboelse, men benyttes som fritidsbolig. 
 
Søknaden vurderes konkret. Det må foreligge særlige forhold som tilsier endring av abonnement. At boligen står tom eller brukes som fritidsbolig, er i seg selv ikke tilstrekkelig. 
 
Ved innvilget søknad blir boligen omregistrert til «bolig brukt som fritidsbolig» i eiendomsregisteret. 
 

Kapittel 14 Bolig og fritidsbolig - Permanente fritak gis ikke 
14.1 Kommunen gir ikke permanente fritak.   
 
Kravet om avfallsgebyr kan likevel falle bort dersom bygget ikke lenger er egnet til beboelse. Dette gjelder bygg med så omfattende skader eller forfall at det i praksis ikke kan brukes, for eksempel ved alvorlige konstruksjonsskader. 
 
Den som søker, må dokumentere at bygget ikke er egnet til beboelse. 
 
Mindre forhold ved boligens standard, som eldre bad, manglende oppussing eller generelt vedlikeholdsetterslep, anses ikke som tilstrekkelig for at bygget er uegnet som bolig.  
 
Slik omregistrering forutsetter at bygget i praksis ikke kan brukes som bolig. Eventuell tilbakeføring til boligformål vil kunne være søknadspliktig. 
 
 
Kapittel 15 Slamtømming 
15.1 Kommunen kan kun gi fritak fra slamtømming i helt spesielle tilfeller.
 
Eksempler kan være at boligen: 
· står til nedfalls   
· er nedbrent   
· er revet   
 
Den som søker må dokumentere dette, for eksempel ved: 
 
· rivingstillatelse fra kommunen   
· bilder fra branntomt eller tilsvarende   
 
Bildene skal være klare, tydelige og av nyere dato. 
 
Kommunen avgjør om bygget er ubeboelig. 
 
15.2 Fritak gis ikke med tilbakevirkende kraft. 
 
15.3 Det må søkes om fritak for hver tømming. 
 
15.4 Eier/fester er ansvarlig for at tanken ikke medfører helse- eller miljømessige problemer i perioden bygget ikke er i bruk. 
 
15.5 Eier/fester har plikt til å melde fra dersom avløpsanlegget tas i bruk igjen. 
 
15.6 Kommunen og HAF kan kontrollere om det er grunnlag for fritak. Kontroll kan gjennomføres ved fysiske tilsyn eller i dialog med den som søker, og kan skje i hele fritaksperioden.
